bcci gets indian pacer mohammed shami's us visa approved after initial rejection
బౌలర్ షమీకి చిక్కులు తెచ్చిన భార్య కేసు
వన్డే ప్రపంచకప్‌లో హ్యాట్రిక్ వికెట్లు పడగొట్టిన బౌలర్‌గా ఇటీవల రికార్డులు నెలకొల్పిన మహ్మద్ షమీకి విసా ఇచ్చేందుకు అమెరికా ఎంబసీ అధికారులు నిరాకరించారు. కానీ..?
Samayam Telugu | Updated:
Jul 28, 2019, 12:02PM IST
హైలైట్స్
ఆగస్టు 3 నుంచి వెస్టిండీస్‌తో సుదీర్ఘ సిరీస్ ఆడనున్న భారత్
అమెరికా వీసా కోసం దరఖాస్తు చేసుకున్న మహ్మద్ షమీ
ఏడాది క్రితం షమీపై రెండు కేసులు పెట్టిన అతని భార్య హసీన్ జహాన్
ఇటీవల వరల్డ్‌కప్‌లో హ్యాట్రిక్ వికెట్లతో సత్తాచాటిన మహ్మద్ షమీ
భారత ఫాస్ట్ బౌలర్ మహ్మద్ షమీకి అతని భార్య హసీన్ జహాన్ ఏడాది క్రితం పెట్టిన కేసుతో ఊహించని ఇబ్బందులు ఎదురయ్యాయి. వెస్టిండీస్ పర్యటనకి అమెరికా నుంచి టీమిండియా వెళ్లనుండగా.. వీసా కోసం తాజాగా మహ్మద్ షమీ దరఖాస్తు చేసుకున్నాడు. కానీ.. అతనిపై కోల్‌కతా పోలీస్ స్టేషన్‌లో గృహ హింస‌, వేధింపుల కేసులు ఉండటంతో.. అమెరికా ఎంబసీ అధికారులు అతడి వీసాని తిరస్కరించారు. దీంతో.. చొరవ తీసుకున్న భారత క్రికెట్ నియంత్రణ మండలి (బీసీసీఐ) వీసా ఇవ్వాలని స్వయంగా లేఖ రాసి.. షమీ కేసు వివరాలను కూడా జతపరచడంతో సమస్య పరిష్కారమైంది. మహ్మద్ షమీ, అతని కుటుంబ సభ్యులు తనని మానసికంగా, శారీరకంగా ఇబ్బందులు పెడుతున్నారని ఏడాదిక్రితం హసీన్ జహాన్ కేసు పెట్టిన విషయం తెలిసిందే.
భారత్ జట్టు ఆగస్టు 3, 4న అమెరికాలోని ప్లోరిడా వేదికగా వెస్టిండీస్‌తో రెండు టీ20లను ఆడనుంది. అయితే.. ఈ టీ20 జట్టులో షమీకి చోటు లభించలేదు. కానీ.. ఆ తర్వాత వెస్టిండీస్ గడ్డపై జరగనున్న మూడు వన్డేలు, రెండు టెస్టుల సిరీస్‌లో షమీకి సెలక్టర్లు స్థానం కల్పించారు. ఈ సిరీస్‌ ఆడేందుకు వెస్టిండీస్‌కి వెళ్లనున్న షమీ ఆ తర్వాత అమెరికా మీదుగా భారత్‌కి రావాల్సి ఉంది. దీంతో.. వీసా కోసం అతను దరఖాస్తు చేసుకోగా.. తొలుత తిరస్కరించిన అమెరికా ఎంబసీ అధికారులు.. ఆ తర్వాత బీసీసీఐ చొరవతో గ్రీన్‌సిగ్నల్ ఇచ్చారు.